gu en en en en gu gu gu gu gu gu gu gu gu gu zh en en en gu gu en en en gu it en gu gu gu en en en en en gu gu en es en en en gu gu en en en en gu gu en en en en gu gu en en en en en gu gu en en en en en gu gu en en
દોસ્તી અને વફાદારીઃ આપણે વિશ્વાસ ક્યાં મૂકવો... - Sambhaav News
ગમે તે કારણે હોય, પણ મનમાં એવો ખ્યાલ ઘર કરી ગયેલો છે કે વિદેશી ઓલાદનાં રૂપાળાં કુરકુરિયાં અને કૂતરાં નવશ્રીમંતોનું મોભાસૂચક પ્રતીક જ હોય છે. નવશ્રીમંતો પોતાના સામાજિક દરજ્જાની સાબિતીરૂપે આ વફાદાર જાનવરને પોતાના આંગણાનું ઘરેણું બનાવે છે. પછી તો સામાન્ય સ્થિતિના ઘણા માનવીઓને આવા શોખમાં રાચતા જોયા. કોઈને દેખાડવા માટે નહિ, પણ પોતાના એક સાથી તરીકે તેમનું લાલનપાલન કરતાં ઘણા માણસોને જોયા ત્યારે એમ થયું કે આ શ્રીમંતોનું તૂત નથી, માણસમાં પડેલી દોસ્તી માટેની, વફાદારી માટેની ભૂખને સંતોષનારી એક માનવીય જરૂરિયાત છે. પેલા અંગ્રેજ લેખકે કહ્યું છે તે આ બધા માણસોને કદાચ સાચું લાગતું હશે. ‘મોર આઇ સી ઑફ મેન, મોર આઇ લાઈક ડોગ્સ!’ જેમ જેમ માણસોને વધુ ને વધુ જોઉં છું તેમ તેમ શ્વાન વધુ ને વધુ ગમે છે!
નાનકડું બાળક માગે એવાં બધાં જ લાડકોડ સાથે આ શ્વાન ઘણાં ઘરમાં ઊછરતાં હોય છે. આવાં કૂતરાં ચોકીપહેરો કરે તે વાત ઠીક છે. એ વાત બહુ ગળે ઊતરે તેમ નથી, છતાં આવાં પાળેલાં કૂતરાં ગૃહજીવનની રોનકમાં કંઈક વધારો કરે છે. હમણાં આવા આવા થોડા શ્વાન-શોખીનો જોયા. એમને જોઈને થયું કે આ મૂંગાં પ્રાણીઓ કંઈ બોલ્યાં-કર્યાં વગર પણ ગૂઢ રીતે માણસને ઘણું બધું શીખવે છે. માણસમાં એ દયા-માયા પ્રેરે છે. સહિષ્ણુતા કેળવવામાં મદદરૂપ બને છે અને વફાદારીની કંઈક કિંમત પણ સમજાવે છે. જે ઘરમાં આવું સ્વચ્છ સંસ્કારી શ્વાન હોય તે ઘરનાં બાળકોને મજા આવી જાય છે. શિક્ષકો ના શીખવે એવું બધું તેમનો આ મૂંગો દોસ્ત તેમને શીખવે છે. કેટલાંક એવાં ઘર પણ જોયાં, જ્યાં રૂપાળાં શ્વાન લાડકોડ પામતાં હતાં અને બાળકોની ઉપેક્ષા થતી હતી. શ્વાન મુક્તપણે મહાલતાં હતાં અને બાળકો શિસ્તની આખરી એડી નીચે ચગદાતાં હતાં. પણ દરેક સારી બાબતને કંઈક ને કંઈક નડતર તો હોય જ છે.
એક મિત્ર પોતાની લ્યૂસીની કૂખે જન્મેલાં બે-ત્રણ કુરકુરિયાં કોઈક સારા ખાનદાનમાં મોકલવા ઉત્સુક હતા. માણસને કૂતરું પાળવાનો શોખ જાગે અને વિદેશી ઓલાદનું એકાદું કુરકુરિયું ઘરઆંગણે વસાવવા તે બસો-પાંચસો રૂપિયા જેવી તેની કિંમત અદા કરવા પણ તૈયાર થઈ જાય. પણ તમે સામે ચાલીને કોઈને કુરકુરિયું આપવા જાવ તો, સંભવ છે કે તમારે થોડીક આનાકાનીનો સામનો કરવો પડે. એક ભાઈએ કહ્યું, ‘અરે ભાઈ, શોખ તો ઘણો છે પણ પોતાનાં બાળકો પણ પૂરાં સાચવી શકતાં નથી, ત્યાં વળી આ ચોપગા માટે ઘરમાં જગા ક્યાંથી કરવી? બીજા કોઈએ કહ્યું કે – ‘આ ખર્ચાળ શોખ છે અને ખર્ચની વાત બાજુએ મૂકી દઈએ તોય તેની પળોજણ લાંબી પહોળી હોય છે!’
સાચી વાત છે. આજની દુનિયામાં એટલી દોડાદોડી ચાલે છે કે, ધંધા માટે કે આનંદ-પર્યટન માટે ઘરનો ઉંબરો દિવસો સુધી માણસને છોડી દેવો પડે છે. ઘણાં ઘરો એવી રીતે આખા દિવસમાં લાંબા કલાકો સુધી અને કેટલીક વાર તો દિવસો સુધી તાળાબંધ રહે છે. પણ આ મૂંગું શ્વાન તમને પાછા ફરવાની અને તાળું ખોલવાની ફરજ પાડે છે.
એક દોસ્તને કુંભમેળામાં જવું હતું. કુંભમેળામાં સહુકુટુંબ જવું એટલે ઘરને દશ-પંદર દિવસ માટે તાળું મારવું એવી વાત હતી. બીજી બધી ગોઠવણ કરી લીધી, પણ પ્યારા ડ્યુકનું શું? મિત્ર મૂંઝાયા. કોઈ ઓળખીતા-પાળખીતા થોડા દિવસ પોતાના ડ્યુકને દત્તક લે તેની તજવીજ કરી ચૂક્યા, પણ આખરે એમનું મન માન્યું નહિ અને ડ્યુકને ખાતર એમણે કુંભયાત્રા જ બંધ રાખી! રાત્રે મોડે સુધી મિત્રો સાથે ગપાટા મારનારા કે નાટક-સિનેમા જોવા ચાલ્યા જનારા ઘણા પુરુષોને પત્નીનો ઠપકો કે મેણું વહેલા પાછા ફરવાની ફરજ પાડતા નથી. છતાં કંઈ બોલ્યા વિના એક મૂંગું પ્રાણી તેને વહેલો વહેલો ઘેર બોલાવી લે તેવું બને છે ખરૂં.
પાળેલા કૂતરાને ખૂબ પ્યાર કરતા એક વડીલને જોયા. ઉંમરલાયક દીકરીઓ સાસરે ગઈ. કમાઉ દીકરો દેશાવર ગયો ત્યારે તેમને માટે આ વફાદાર દોસ્તી જીવનનો મુખ્ય રસ બની રહી. તેમણે વાતવાતમાં કહ્યું – ‘માણસનું કુટુંબજીવન આબાદ હોય કે વેરાન હોય, એણે આંગણે એક કૂતરું બાંધવું જોઈએ અને એ બની શકે તેમ ના હોય તો થોડાક ફૂલછોડ રાખવા જોઈએ. કંઈ ન બને તો એકાદ પંખી રાખો, માણસના જીવનમાં એટલી દોડધામ છે, એટલાં વેરઝેર છે, એટલો બધો કંકાસ છે, એટલી કર્કશતા છે કે ફૂલછોડની મીઠી વાસ, પોપટ અગર મેનાનો ટહુકો ને તુલસીનાં પાનની સુગંધ તેના ઉશ્કેરાયેલા જ્ઞાનતંતુઓને શાંત પાડવા માટે જરૃરી બની જાય છે. જીવનમાં સંઘર્ષ અને સ્પર્ધાના પ્રસંગો એટલા વધી પડ્યા છે કે એમાંથી પ્રગટતી ગ્લાનિ, કઠોરતા, રૂક્ષતાને મોળી પાડવા એકાદ ફૂલછોડ, એકાદ પંખી કે એકાદ શ્વાનની સોબત ઉપકારક થઈ પડે છે.’
વિચાર કરતાં એમની વાતમાં ઘણું તથ્ય લાગ્યું. રસોઈ કરનારી સ્ત્રીને કે ઘરના મુખ્ય પુરુષને રોજ ઘરના સભ્યો ઉપરાંત પાળેલા શ્વાનની રોટીનો પણ વિચાર કરવો પડે. ઘર માટે અનાજની છૂટક કે જથ્થાબંધ ખરીદી કરનાર ગૃહસ્થને પોતાના પોપટ કે મેનાની ચણનો પણ કાંઈક ખ્યાલ કરવો પડે અગર પાણી ભરનારીને પોતાના આંગણાના બે-ચાર ફૂલઝાડોના ક્યારા ભીના રાખવાની ખેવના કરવી પડે એ સ્થિતિ પોતે જ એક તાલીમ છે. અંધાધૂંધ સ્વાર્થની સતત વાગતી ખંજરી વચ્ચે કોઈ ત્રીજા જીવનનો વિચાર કરવાની પરોપકારી બંસરીનો આછો સૂર માણસના મનમાં સંભળાય છે. આધુનિક જીવનમાં સંકુચિત સ્વાર્થનું ભણતર અને ગણિત એટલાં વધી ગયાં છે કે માણસને થોડોક નિઃસ્વાર્થી બનવાની આવી પાતળી તાલીમ આ મૂંગાં પ્રાણી કે વનસ્પતિ આપી શકે છે. તમારા બાળકમાં કંઈક શિસ્ત કે આજ્ઞાંકિતતા સીંચવા માટે તમારા બૂમબરાડા એટલા કારગત નીવડતા નથી. પાળેલા શ્વાનનું વર્તન એના ઉપર ગજબની અસર કરે છે, આધુનિક જીવન એટલું ભારેખમ બની ગયું છે કે આપણાં બાળકો બિચારાં બાળસહજ રમતિયાળપણું પણ ભૂલી ગયાં છે. શ્વાનની રમત કે મસ્તી બાળકને એના બાળપણનો લહાવો લેતાં શિખવાડતાં હોય તો નવાઈ નહિ. માણસ કુદરતથી ઘણો દૂર નીકળી ગયો છે. એ કુદરતને સાવ ભૂલી ના બેસે અને માણસ મટીને છેક એક યાંત્રિક હસ્તી બની ના બેસે એ માટે આવા કોઈકની હાજરી આજે તો જરૂરી લાગે છે.
કોઈ કદાચ કહેશે કે માણસ બાળકને તેડી શકતો નથી, પણ કૂતરાને ખભા પર ચડાવે છે તે કંઈ સારી વાત છે? આ કઈ જાતનો ન્યાય? માણસનું આવું અવમૂલ્યન અને પ્રાણીની આવી પૂજા? આ ગાંડપણ નથી તો શું છે? સાચી વાત છે. ક્યાંય આવો અતિરેક કે વિચિત્રતા પણ જોવા મળતી હશે, પણ દરેક સારી બાબતમાં આવું ભયસ્થાન તો હોય છે એનો વિવેક પણ માણસે જ કરવો રહ્યો. એ કામ કંઈ પ્રાણી કે ફૂલછોડ કરી શકે તેમ નથી.
Nextમહારાષ્ટ્રમાં વરસાદ કહેર મચાવશેઃ મુંબઈમાં વરસાદ શરૂઃ પાંચ રાજ્યમાં એલર્ટ »
Previous « વિરાટ અને અનુષ્કાનો જિમનો વીડિયો થયો વાઇરલ
Tags: પંચામૃત ભૂપત વડોદરિયામોટીવેશન
શુકન-અપશુકનથી જિંદગીની બાજી ના રમાય…
સ્વજનોની પીડાનો અનુભવ જ ખરો પ્રેમ છે…
જાહેરજીવનની નૈતિકતાની પ્રથમ શરત અંગત સ્વાર્થને તિલાંજલિ…
PM મોદી ગુજરાતની મુલાકાતે, આણંદ-કચ્છ-રાજકોટમાં વિવિધ યોજનાનું કરશે લોકાર્પણ
અમદાવાદઃ વડા પ્રધાન નરેન્દ્ર મોદી ફરી એક વાર ૩૦ સપ્ટેમ્બરે એક દિવસ માટે ગુજરાતના પ્રવાસે છે. વડા પ્રધાન આણંદ, કચ્છ…
પાક.ને રોકવામાં નહીં આવે તો દુનિયાને ભરખી જશે આતંકનો આ દાનવ: સુષમા સ્વરાજ
વિદેશ પ્રધાન સુષમા સ્વરાજ સંયુક્ત રાષ્ટ્ર મહાસભા (UN)માં સંબોધન કરતા પાકિસ્તાન પર આકરા પ્રહાર કર્યા છે. સુષમા સ્વરાજે કર્યું કે…
આશુતોષની લાશ પડી હતી ત્યારે પોલીસકર્મી ફોન કરીને રૂપિયાની કરતા હતા ઉઘરાણી
અમદાવાદ શહેરના વટવા વિસ્તારમાં રહેતા આશુતોષ ભટ્ટે ગળાફાંસો ખાઇને કરેલી આત્મહત્યાના ચકચારી કિસ્સામાં એક પીએસઆઇ તેમજ કોન્સ્ટેબલ પણ રૂપિયાની ઉઘરાણી …
મોડાસામાં સાડા ત્રણ વર્ષનો ‘જલ’ ડૂબ્યો પાણીમાં
અમદાવાદ: અરવલ્લી જિલ્લાના મોડાસા તાલુકાના લિંભોઇમાં પટેલ પરિવારના એકના એક પુત્રનું રમતાં-રમતાં હોજમાં પડી જતાં મોત નીપજ્યું હોવાની ઘટના બની…
PM મોદીએ કહ્યું, રાષ્ટ્ર માટે જરૂરી છે શિક્ષણ અને નવીનતા…
વડાપ્રધાન નરેન્દ્ર મોદીએ જણાવ્યું કે જ્ઞાન અને શિક્ષા માત્ર પુસ્તકમાંથી ન હોય શકે તેમજ શિક્ષાનો હેતુ વ્યક્તિના દરેક પાસાનો સંતુલિત…
શું લોકસભા સાથે યોજાઇ શકે છે બિહાર વિધાનસભાની ચૂંટણી ?
લોકસભા ચૂંટણી 2019ને લઇને દેશભરમાં રાજકારણમાં ગરમાવો જોવા મળી રહ્યો છે. રાજકીય દળો વચ્ચે ગઠબંધનને ચર્ચાઓ અને અટકળોનો દોર ચાલી…
All Rights Reserved View Non-AMP Version